Imtella' Mejju 25, 2021 - Aġġornata 25 Ta' Mejju, 2021 7:20pm Rapport: Fiorella Pace Il-Gvern ħabbar żewġ tipi ta' inċentivi għall-kumpaniji biex ikunu iktar effiċjenti fl-użu tal-enerġija. Il-Ministru għall-Enerġija, l-Intrapriża u l-Iżvilupp Sostenibbli Miriam Dalli spjegat li bl-ewwel skema l-intrapriżi jistgħu jirċievu sa massimu ta' €5,000 biex ikollhom inġinier li jagħmel awditjar tal-użu tal-enerġija tagħhom u li jitlesta rapport dwar is-sostenibbilità. It-tieni skema tammonta għal total ta' €15-il miljun hi maħsuba biex tgħin kumpaniji jinvestu f'makkinarju u wkoll operat li jaħli inqas enerġija mill-makkinarju tradizzjonali. Il-kumpaniji se jirċievu sa 50% finanzjament għal dawn l-investimenti iżda se jkunu eliġibbli biss għall-iskema li għaliha jkun sarilhom l-awditjar tal-enerġija. L-iskemi bit-titlu għajnuna fl-investiment għall-proġetti effiċjenti fl-użu tal-enerġija, se jkunu offruti minn Malta Enterprise. "Nafu li hemm bżonn l-għajnuna u allura bħala Gvern, bħala banek u bħala rappreżentanti tal-intrapriżi ngħaqqadna flimkien biex inkunu nistgħu nissapportjaw lill-intrapriżi f'pajjiżna f'din il-mixja biex isiru aktar sostenibbli. B'investiment ta' €15-il miljun l-intrapriżi tagħna jkunu jistgħu jinvestu f'apparat li huwa effiċjenti mill-aspett ta' enerġija. Qegħdin noffru wkoll li jkun hemm energy auditing biex il-kumpaniji jkunu jafu minn fejn jistgħu jiffrankaw u anke forsi fejn qegħdin jaħlu iktar." Il-President tal-Kamra għall-Intrapriżi Żgħar u Medji, Paul Abela, qal li dawn huma skemi li jgħinu lill-kumpaniji jinvestu f'din it-tip ta' enerġija effiċjenti. "Aħna lin-negozji tagħna qed nidderieġuhom biex jagħmlu l-investiment neċessarju ħalli jbiddlu l-andament ta' kif jagħmlu n-negozji tagħhom. Illum mhux tbiddel l-andament biss. Illum sar li huwa investiment. U għall-investiment ukoll apparti l-inċentivi li tħabbru llum għandek it-tliet banek li qed jagħtu loans mingħajr collateral biex wieħed jagħmel investiment fit-tul." Il-President tal-Kamra tal-Kummerċ, Marisa Xuereb, qalet li n-negozji jibqgħu l-mutur tal-ekonomija u l-Gvern irid joħloq il-klima neċessarja għal dan. "Importanti li bħala negozji nirrealizzaw li l-impenn tal-pajjiż lejn li jilħaq livelli ta' sostenibbilita' għoljin jiddependi ħafna mid-deċiżjonijiet ta' investiment li nagħmlu bħala negozju. Il-fatt li qegħdin niġu iffaċilitati biex ninvestu f'investimenti li huma ħafna iktar sostenibbli hi xi ħaġa li tgħinnha nagħmlu dan." Għal din il-konferenza attendew rappreżentanti mill-Bank of Valletta, l-HSBC, APS, ir-Regolatur għas-Servizzi tal-Enerġija u l-Ilma u Malta Enterprise.